যে নয়া ব্যবস্থা চালু হচ্ছে, তা শুধুমাত্র কেন্দ্রীয় সরকারি কর্মচারীদের ক্ষেত্রেই আপাতত প্রযোজ্য হবে বলে কেন্দ্রের তরফে জানানো হয়েছে। কী রয়েছে এই নতুন ব্যবস্থায়?
যে সব মহিলা কেন্দ্রীয় সরকারি কর্মচারী যৌনহেনস্থার অভিযোগ এনেছেন, তাঁদের তিন মাস সবেতন ছুটি দেওয়া হবে। অর্থাৎ, যে সময়ে অভিযুক্তের বিরুদ্ধে তদন্ত চলবে, সেই সময়ে অভিযোগকারিণীকে অফিসে যেতে হবে না। কেন্দ্রীয় সরকারি কর্মচারীদের ইতিমধ্যেই যে সব ছুটি দেওয়া রয়েছে, এই ছুটি তার মধ্যে গণ্য হবে না। এই ছুটি অভিযোগকারিণী নিতে পারবেন আলাদা করেই।
বেশ কয়েকটি ক্ষেত্রে অভিযোগকারিণীকে ভয় দেখানো বা অন্য উপায়ে অভিযোগ তুলে নেওয়ার জন্য প্রভাবিত করার অভিযোগ উঠেছে সংশ্লিষ্ট অভিযুক্তের বিরুদ্ধে। এই বিষয়টি কেন্দ্রের নজরে আসার পরেই উদ্যোগ শুরু হয়। ডিপার্টমেন্ট অফ পার্সোনেল অ্যান্ড ট্রেনিংয়ের তরফে একটি বিবৃতিতে এই কথা জানানো হয়েছে।